               AN COIMISIÚN EORPACH
            An Bhruiséil,10.3.2021
            COM(2021) 112 final
            2021/0057(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh ag an Aontas Eorpach sa Chomhairle Idirnáisiúnta um Adhmad Trópaiceach a mhéid a bhaineann le síneadh a chur leis an gComhaontú Idirnáisiúnta um Adhmad Trópaiceach, 2006

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh ón gComhairle lena mbunaítear an seasamh atá le glacadh ag an Aontas Eorpach sa Chomhairle Idirnáisiúnta um Adhmad Trópaiceach (dá ngairtear ITTC anseo feasta), i ndáil leis an síneadh atá beartaithe a chur leis an gComhaontú Idirnáisiúnta um Adhmad Trópaiceach, 2006 (dá ngairtear ITTA, 2006 nó ‘an Comhaontú’ anseo feasta).

               2.Comhthéacs an togra

               2.1.An Comhaontú Idirnáisiúnta um Adhmad Trópaiceach, 2006

               Tá sé mar aidhm ag ITTA, 2006 leathnú agus éagsúlú na trádála idirnáisiúnta in adhmad trópaiceach ó fhoraoisí a bhainistítear go hinbhuanaithe agus a lománaítear go dleathach a chur chun cinn agus bainistiú inbhuanaithe foraoisí a tháirgeann adhmad trópaiceach a chur chun cinn. Tá an tAontas Eorpach ina pháirtí in ITTA, 2006
                  1
               .

               Ghabh ITTA, 2006 ionad ITTA, 1994, agus glacadh an chéad ITTA in 1983 (ITTA, 1983).

               Tháinig ITTA, 2006 (arna ghlacadh in 2006) i bhfeidhm an 7 Nollaig 2011 ar feadh tréimhse 10 mbliana. Dá bhrí sin, rachaidh sé in éag an 6 Nollaig 2021 mura gcinneann ITTC, trí bhíthin vóta speisialta, ar shíneadh a chur leis, ar é a chaibidliú an athuair nó ar é a fhoirceannadh, de bhun Airteagal 44(1) de ITTA, 2006. Féadfar síneadh a chur le ITTA, 2006 ar feadh tréimhse thosaigh 5 bliana agus ar feadh tréimhse bhreise 3 bliana eile, de bhun Airteagal 44(2).

               2.2.An Chomhairle Idirnáisiúnta um Adhmad Trópaiceach

               De réir Airteagal 6(1) de ITTA, 2006, is é ITTC an t‑údarás is airde de chuid na hEagraíochta Idirnáisiúnta um Adhmad Trópaiceach
                  2
                (ITTO). Déanann ITTO ionadaíocht do thimpeall 80 % d’fhoraoisí trópaiceacha an domhain agus do bhreis agus 90 % den trádáil in adhmad agus i dtáirgí adhmaid. Is iad comhaltaí uile ITTO atá in ITTC. Tá dhá chatagóir ballraíochta ag ITTO: táirgeoir agus tomhaltóir. De bhun Airteagal 44(1), féadfaidh ITTC a chinneadh, trí bhíthin vóta speisialta, ar shíneadh a chur le ITTA, 2006, ar é a chaibidliú an athuair nó ar é a fhoirceannadh, agus, de bhun Airteagal 44(2), féadfar síneadh a chur leis an gComhaontú ar feadh tréimhse thosaigh 5 bliana agus ar feadh tréimhse bhreise 3 bliana. De bhun Airteagal 12(1), féachfaidh ITTC leis na cinntí uile a ghlacadh agus na moltaí uile a dhéanamh de chomhthoil. Mura féidir teacht ar chomhthoil, déanfaidh ITTC cinneadh maidir le ITTA, 2006 trí bhíthin vóta speisialta, de bhun Airteagal 44(1). De bhun Airteagal 2(8), ciallaíonn ‘vóta speisialta’ vóta inar gá ar a laghad dhá thrian de na vótaí a chaithfidh na comhaltaí is táirgeoirí a bheidh i láthair agus i mbun vótála, agus ar a laghad 60 % de na comhaltaí is tomhaltóirí a bheidh i láthair agus i mbun vótála, ar vótaí iad a comhairfear ar leithligh, ar choinníoll gur leath na gcomhaltaí is táirgeoirí, ar a laghad, a bheidh i láthair agus i mbun vótála, agus gur leath na gcomhaltaí is tomhaltóirí, ar a laghad, a bheidh i láthair agus i mbun vótála a chaithfidh na vótaí sin. De bhun Airteagal 7(a), féadfaidh ITTC cinntí a dhéanamh freisin gan teacht le chéile.

               Tá 2 000 vóta san iomlán ag comhaltaí ITTC (tá 1 000 vóta ag táirgeoirí agus tomhaltóirí araon). Déantar ranníocaíochtaí bliantúla agus vótaí a dháileadh go cothrom ar an dá chácas sin. Laistigh de gach cácas, déantar dleachtanna agus vótaí na mball aonair a ríomh de réir na trádála adhmaid thrópaicigh a dhéantar agus, i gcás táirgeoirí, de réir a mhéad foraoisí trópaiceacha atá sa tír. Is é an tAontas a íocann an sciar ranníocaíochtaí measúnaithe is mó (arna íoc ag an gCoimisiún le haghaidh gach Ballstáit) le buiséad riaracháin ITTO; agus is aige a bhíonn an líon is airde vótaí (agus an líon is airde comhaltaí ar tomhaltóirí iad) agus d’fhéadfadh mionlach blocála a bheith aige i gcás vóta speisialta.

               2.3.An síneadh atá beartaithe a chur le ITTA, 2006

               Bhí fadhbanna tromchúiseacha airgeadais ag ITTO, fadhbanna a bhain le droch-infheistíochtaí cistí a rinne iarfhoireann bainistíochta na Rúnaíochta, infheistíochtaí as ar tháinig caillteanas $18 milliún le linn na tréimhse 2012-2015.

               Tá téarnamh airgeadais á dhéanamh ag ITTO, más sna céimeanna tosaigh féin atá an téarnamh céanna, agus tá aghaidh á tabhairt aige ar easnamh airgeadais agus bainistíochta na dtionscadal agus na ngníomhaíochtaí agus tá tús curtha aige le hathchóiriú a dhéanamh ar a ollstruchtúr airgeadais. Beidh céim phíolótach an ollstruchtúir airgeadais nua i bhfeidhm go dtí 2022.

               Trí shíneadh a chur le ITTA, 2006, tabharfar an t‑am iomchuí do ITTO agus dá Chomhaltaí leanúint leis an obair maidir le hathchóiriú a dhéanamh ar ollstruchtúr airgeadais na heagraíochta agus tabharfar an t‑am iomchuí do ITTO chun cobhsú go hiomlán ó thaobh an airgeadais de agus chun cinneadh a dhéanamh an mbeidh gá le hathbhreithniú suntasach a dhéanamh amach anseo ar ITTA, 2006.

               3.An seasamh atá le glacadh thar ceann an Aontais

               Is éard atá sa ghníomh beartaithe Cinneadh ón gComhairle maidir leis an seasamh atá le glacadh thar ceann an Aontais, agus é bunaithe ar Airteagal 218(9) den Chonradh ar Fheidhmiú an Aontais Eorpaigh (CFAE).

               Is é is cuspóir don togra seo údarú ón gComhairle a lorg le haghaidh an Choimisiúin chun toiliú, thar ceann an Aontais, do shíneadh a chur le ITTA, 2006 laistigh de ITTC, nó chun vótáil i bhfabhar an tsínidh sin thar ceann an Aontais.

               4.Bunús dlí

               4.1.Bunús dlí don nós imeachta

               4.1.1.Na prionsabail

               In Airteagal 218(9) de CFAE déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  3
               .

               4.1.2.Cur i bhfeidhm maidir leis an gcás seo

               Gníomh a bhfuil éifeachtaí dlíthiúla leis atá sa ghníomh a fhéadfaidh ITTC a chinneadh a ghlacadh.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Na prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               4.2.2.Cur i bhfeidhm maidir leis an gcás seo

               Baineann príomhchuspóir agus príomhábhar an ghnímh atá beartaithe leis an gcomhbheartas tráchtála.

               Dá bhrí sin, is é Airteagal 207 CFAE bunús dlí substainteach an chinnidh atá beartaithe.

               4.3.Conclúid

               Ba cheart Airteagal 207 CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               2021/0057 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh ag an Aontas Eorpach sa Chomhairle Idirnáisiúnta um Adhmad Trópaiceach a mhéid a bhaineann le síneadh a chur leis an gComhaontú Idirnáisiúnta um Adhmad Trópaiceach, 2006

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207 i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Comhaontú Idirnáisiúnta um Adhmad Trópaiceach, 2006 (ITTA, 2006)thug an tAontas i gcrích é le Cinneadh 2011/731/AE ón gComhairle
                  4
                agus tháinig sé i bhfeidhm an 7 Nollaig 2011.

               (2)De bhun Airteagal 44(1) de ITTA, 2006, leanfaidh an Comhaontú d’fheidhm a bheith aige ar feadh tréimhse 10 mbliana, tar éis an dáta a thiocfaidh sé i bhfeidhm – go dtí an 6 Nollaig 2021 – mura gcinneann an Chomhairle Idirnáisiúnta um Adhmad Trópaiceach, trí bhíthin vóta speisialta i gcomhréir le hAirteagal 12, ar shíneadh a chur leis, ar é a chaibidliú an athuair nó ar é a fhoirceannadh i gcomhréir le forálacha an Airteagail sin.

               (3)Féadfaidh an Chomhairle Idirnáisiúnta um Adhmad Trópaiceach – ós í an t‑údarás is airde de chuid na hEagraíochta Idirnáisiúnta um Adhmad Trópaiceach (ITTO) í – de bhun Airteagal 6 de ITTA, 2006, ar comhairle í atá comhdhéanta de chomhaltaí uile ITTO – féadfaidh sí a chinneadh ar shíneadh a chur le ITTA, 2006 ar feadh dhá thréimhse, tréimhse thosaigh 5 bliana agus tréimhse bhreise 3 bliana, de bhun Airteagal 44(2).

               (4)Déanfaidh an Chomhairle Idirnáisiúnta um Adhmad Trópaiceach cinneadh maidir le síneadh a chur le ITTA, 2006 ag an 57ú Seisiún dá cuid a bheidh ar siúl i mí na Samhna 2021 nó idir na seisiúin trí bhíthin próiseas chun cinneadh a dhéanamh gan teacht le chéile ag seisiún.

               (5)Is chun leas an Aontais Eorpaigh é síneadh, ar feadh tréimhse thosaigh 5 bliana, a chur le ITTA, 2006 ós rud é gur sna céimeanna tosaigh de théarnamh airgeadais atá ITTO fós agus go bhfuil athchóiriú á dhéanamh aige ar a ollstruchtúr airgeadais.

               (6)Ba cheart seasamh an Aontais sa Chomhairle Idirnáisiúnta um Adhmad Trópaiceach a bhunú.

               TAR ÉIS AN CINNEADH SEO A GHLACADH:

               Airteagal 1

               Is é an seasamh a ghlacfaidh an tAontas Eorpach laistigh den Chomhairle Idirnáisiúnta um Adhmad Trópaiceach toiliú do shíneadh, ar feadh tréimhse thosaigh 5 bliana, a chur leis an gComhaontú Idirnáisiúnta um Adhmad Trópaiceach 2006 nó vótáil i bhfabhar an tsínidh sin.

               Airteagal 2

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        2007/648/CE: Cinneadh ón gComhairle an 26 Meán Fómhair 2007 maidir le síniú, thar ceann an Chomhphobail Eorpaigh, agus cur i bhfeidhm sealadach an Chomhaontaithe Idirnáisiúnta um Adhmad Trópaiceach, 2006 (IO L 262 9.10.2007, lgh. 6-7)

                     (2)

                        Bunaíodh ITTO le ITTA, 1983

                     (3)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (4)

                        Cinneadh 2011/731/AE ón gComhairle an 8 Samhain 2011 maidir le Comhaontú Idirnáisiúnta um Adhmad Trópaiceach 2006 a thabhairt i gcrích thar ceann an Aontais Eorpaigh (IO L 294, 12.11.2011, lch. 1)


               AN COIMISIÚN EORPACH
            An Bhruiséil,11.3.2021
            COM(2021) 114 final
            2021/0059(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh maidir leis an gcinneadh atá beartaithe ag Rannpháirtithe an tSocraithe maidir leis na Creidmheasanna Onnmhairiúcháin a dTacaítear leo go hOifigiúil

               MEABHRÁN MÍNIÚCHÁIN

               1.Ábhar an togra

               Baineann an togra seo le cinneadh lena mbunaítear an seasamh atá le glacadh ag an gCoimisiún thar ceann an Aontais Eorpaigh i gcomhthéacs an tSocraithe maidir le Creidmheasanna Onnmhairiúcháin a dTacaítear leo go hOifigiúil (an 'Socrú') i ndáil le cinneadh atá beartaithe chun forálacha costais áitiúla an tSocraithe a leasú. Socraítear leo an céatadán uasta de luach an chonartha onnmhairiúcháin dá dtugtar tacaíocht a d'fhéadfadh a bheith comhdhéanta de tháirgí agus de sheirbhísí a fhaightear go háitiúil, i.e. an tír is ceann scríbe, seachas sa tír is onnmhaireoir nó i dtríú tír. Leis an gcinneadh atá beartaithe ardófaí an céatadán uasta sin, lena soláthraítear níos mó solúbthachta i gcomhréir le dálaí an mhargaidh.

               2.Comhthéacs an togra

               2.1.Socrú maidir leis na Creidmheasanna Onnmhairiúcháin a dTacaítear leo go hOifigiúil

               Is comhaontú oinigh é an Socrú idir an tAontas, na Stáit Aontaithe, Ceanada, an tSeapáin, an Chóiré, an Iorua, an Eilvéis, an Astráil, an Nua-Shéalainn agus an Tuirc, a bhfuil sé mar aidhm dó creat a sholáthar d'úsáid ordúil creidmheasanna onnmhairiúcháin a dtacaítear leo go hoifigiúil. Ciallaíonn sé sin, i gcleachtas, cothroime iomaíochta a bhunú (de bharr iomaíocht a bheith bunaithe ar phraghas agus ar cháilíocht na n‑earraí agus na seirbhísí a onnmhairítear agus gan a bheith bunaithe ar na téarmaí airgeadais a chuirtear ar fáil), agus ag an am céanna oibriú chun deireadh a chun deireadh a chur le fóirdheontais agus le saobhadh trádála a bhaineann le creidmheasanna onnmhairiúcháin a dtacaítear leo go hoifigiúil. Tháinig an Socrú i bhfeidhm i mí Aibreáin 1978, is tréimhse éiginnte atá ann leis agus cé go bhfaigheann sé tacaíocht riaracháin ó Rúnaíocht ECFE, ní Gníomh de chuid ECFE é
                  1
               .

               Tá an Socrú faoi réir nuashonruithe rialta, an margadh airgeadais agus forbairtí beartais a dhéanann difear do sholáthar creidmheasanna onnmhairiúcháin a dtacaítear leo go hoifigiúil á gcur san áireamh. Foráiltear in Rialachán (AE) Uimh. 1233/2011 ó Pharlaimint na hEorpa agus ón gComhairle
                  2
                go mbeidh feidhm san Aontas ag na treoirlínte a leagtar amach sa Socrú, agus dá bhrí sin, rinneadh ceangailteach iad ó thaobh dlí san Aontas Eorpach
                  3
               . Ionchorpraítear athbhreithnithe ar théarmaí agus ar choinníollacha an tSocraithe i ndlí an Aontais trí bhíthin Gníomhartha tarmligthe de bhun Airteagal 2 den Rialachán seo.

               2.2.Rannpháirtithe an tSocraithe maidir leis na Creidmheasanna Onnmhairiúcháin a dTacaítear leo go hOifigiúil

               Déanann an Coimisiún Eorpach ionadaíocht thar ceann an Aontais i gcruinnithe Rannpháirtithe (na 'Rannpháirtithe') an tSocraithe, agus sna nósanna imeachta i scríbhinn le haghaidh cinnteoireacht ag Rannpháirtithe an tSocraithe freisin. Is de chomhthoil a ghlactar cinntí maidir le leasuithe uile an tSocraithe. Glacann an Chomhairle seasamh an Aontais agus pléann na Ballstáit é i Meitheal na Comhairle um Chreidmheasanna Onnmhairiúcháin
                  4
               .

               Foráiltear in Airteagal 62 den Socrú go "nDéanfaidh na Rannpháirtithe athbhreithniú rialta ar fheidhmiú an tSocraithe. San athbhreithniú, déanfaidh na Rannpháirtithe scrúdú, inter alia, ar nósanna imeachta maidir le fógra a thabhairt, cur chun feidhme agus oibriú chóras an Ráta Lascaine Difreáilte, na rialacha agus na nósanna imeachta maidir le cabhair cheangailte, ceisteanna maidir le comhoiriúnú, ceangaltais roimh ré agus na féidearthachtaí maidir le rannpháirtíocht níos leithne sa Socrú".

               2.3.Gníomh beartaithe Rannpháirtithe an tSocraithe maidir leis na Creidmheasanna Onnmhairiúcháin a dTacaítear leo go hOifigiúil

               Ag an 141ú Cruinniú de Rannpháirtithe an tSocraithe a bhí ar siúl i mí an Mheithimh 2019, phléigh na Rannpháirtithe dréacht‑togra an Aontais Eorpaigh chun tacaíocht oifigiúil le haghaidh costais áitiúla a mhéadú. Glacadh go maith leis an dréacht‑togra le freagraí dearfacha ó Rannpháirtithe eile, choinnigh toscaireacht amháin forchoimeádas maidir lena seasamh, áfach, agus d'iarr sí ar an Aontas tuilleadh faisnéise cúlra agus soiléirithe a chur ar fáil.

               Ag an gcéad chruinniú eile a bhí ag Rannpháirtithe an tSocraithe i mí na Samhna 2019, pléadh arís tacaíocht oifigiúil a mhéadú le haghaidh costais áitiúla. Bhain an plé le leasuithe a d'fhéadfadh a dhéanamh ar an dréacht‑togra, inter alia imfhálú chlúdach an chostais áitiúil a chur ar fáil d'earnálacha nó do thíortha sonracha. Níor tháinig na Rannpháirtithe ar chomhthuiscint, áfach, agus cuireadh siar an plé go cruinnithe amach anseo. Ag an 144ú Cruinniú de Rannpháirtithe an tSocraithe a bhí ar siúl i mí an Mheithimh 2020, chuir an toscaireacht, nár thacaigh le dréacht‑togra an Aontais, síos frith‑thogra maidir le tacaíocht costais áitiúil. Ní bhfuair an togra seo tacaíocht ó Rannpháirtithe eile, ach tairgeadh réitigh chomhréitigh agus leasuithe chun na saincheisteanna a bhí fós gan réiteach a réiteach agus pléadh iad.

               Rinne an tAontas athbhreithniú ar a dhréacht‑togra agus thug sé dá aire na tuairimí a cuireadh in iúl ag cruinnithe de Rannpháirtithe an tSocraithe roimhe seo agus chuir sé dréacht‑togra comhréitigh síos ag an 145ú cruinniú de na Rannpháirtithe a bhí ar siúl an 17 Samhain 2020. Mhol roinnt Rannpháirtithe mionleasuithe ar an dréacht‑togra comhréitigh. Tar éis roinnt plé a dhéanamh, chuir na Rannpháirtithe go léir in iúl go dtacaíonn siad leis an dréacht‑togra comhréitigh ina bhfuil na leasuithe atá molta. Ní mór do Rannpháirtithe an tSocraithe cinneadh a ghlacadh maidir le dréacht‑togra comhréitigh an Aontais trí nós imeachta i scríbhinn.

               3.An seasamh atá le glacadh thar ceann an Aontais

               Tá príomhphrionsabail maidir le tacaíocht oifigiúil le haghaidh costais áitiúla leagtha amach in Airteagal 10 den Socrú. Leagtar síos ann nach bhféadfaidh tacaíocht oifigiúil le haghaidh costais áitiúla dul thar 30 % de luach an chonartha onnmhairiúcháin (ábhar náisiúnta agus soláthar tríú tír). Tugadh na forálacha sin isteach in 2006, nuair a méadaíodh uasleibhéal na tacaíochta oifigiúla ó 15 % go 30 % de luach an chonartha onnmhairiúcháin. Sna deicheanna de bhlianta beaga anuas, tá athrú suntasach tagtha ar phatrúin trádála agus táirgthe dhomhanda. Le teacht chun cinn slabhraí luacha domhanda, athraíodh an chaoi a bhfaigheann onnmhaireoirí soláthar: maidir le cuideachtaí a mbíodh a dtáirgeadh go príomha i dtír amháin, cuireann siad anois barrfheabhas ar a bhfoinsiú ar bhonn cost‑éifeachtúlachta agus infhaighteachta geografaí agus is minic táirge críochnaithe amháin mar thoradh ar línte déantúsaíochta agus cóimeála i dtíortha éagsúla. Tá níos mó solúbthachta ó thaobh costais áitiúla de á iarraidh le fada ag tionscal onnmhairiúcháin an Aontais. Forchuirtear leis an teorainn reatha ar thacaíocht costais áitiúil míbhuntáiste iomaíochta ar onnmhaireoirí an Aontais i ndáil le honnmhaireoirí i dtíortha nach bhfuil faoi cheangal ag an Socrú.

               Chiallódh an cinneadh atá beartaithe maidir le tacaíocht oifigiúil a mhéadú le haghaidh costais áitiúla go n‑ardófaí an t‑uasleibhéal costais áitiúil go 40 % de luach an chonartha onnmhairiúcháin i dtíortha ardioncaim
                  5
                (catagóir tíre I sa Socrú) agus go 50 % i dtíortha meánioncaim agus ísealioncaim (catagóir tíre II sa Socrú). Dhéanfaí na forálacha maidir le costas áitiúil sa tuiscint ar chreidmheasanna onnmhairiúcháin le haghaidh fuinnimh in‑athnuaite, maolú agus oiriúnú na hathraithe aeráide, agus tionscadail uisce a ailíniú le forálacha costais áitiúla i gcorp an tSocraithe. Thairis sin, chuirfí clásal athbhreithnithe leis an Socrú, clásal lena bhforáiltear maidir le hathbhreithniú a dhéanamh trí bliana tar éis theacht i bhfeidhm na bhforálacha nua maidir le costais áitiúla.

               Moltar, áfach, gurb é seasamh an Aontais an cinneadh atá beartaithe ag Rannpháirtithe an tSocraithe a fhormheas tríd an nós imeachta i scríbhinn chun an tacaíocht oifigiúil le haghaidh costais áitiúla a mhéadú.

               4.Bunús dlí

               4.1.Bunús dlí don nós imeachta

               4.1.1.Prionsabail

               Foráiltear in Airteagal 218(9) den Chonradh ar Fheidhmiú an Aontais Eorpaigh (CFAE) do chinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  6
               .

               4.1.2.Cur i bhfeidhm maidir leis an gcás seo

               Is féidir leis an ngníomh atá beartaithe tionchar cinntitheach a bheith aige ar ábhar reachtaíocht an Aontais, eadhon Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin a dtacaítear leo go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle. Is é is cúis leis sin go sonraítear in Airteagal 2 den Rialachán seo go "glacfaidh an Coimisiún gníomhartha tarmligthe i gcomhréir le hAirteagal 3 chun Iarscríbhinn II a leasú mar thoradh ar leasuithe ar na treoirlínte arna gcomhaontú ag Rannpháirtithe an tSocraithe".

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.2.2.Cur i bhfeidhm maidir leis an gcás seo

               Baineann príomhchuspóir agus príomhábhar an ghnímh atá beartaithe leis an gcomhbheartas tráchtála. Dá bhrí sin, is é Airteagal 207 CFAE bunús dlí substainteach an chinnidh atá á mholadh.

               4.3.Conclúid

               Ba cheart an chéad fhomhír d'Airteagal 207(4) CFAE, i gcomhar le hAirteagal 218(9) CFAE, a bheith mar bhunús dlí don chinneadh atáthar a bheartú.

               5.Foilsiú an ghnímh atá beartaithe

               Ós rud é go leasófar an Socrú le cinneadh atá beartaithe ó na Rannpháirtithe, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0059 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh maidir leis an gcinneadh atá beartaithe ag Rannpháirtithe an tSocraithe maidir leis na Creidmheasanna Onnmhairiúcháin a dTacaítear leo go hOifigiúil

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe don chéad fhomhír d'Airteagal 207(4), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tá an Socrú maidir le Creidmheasanna Onnmhairiúcháin a dTacaítear leo go hOifigiúil (an 'Socrú') ceangailteach san Aontas Eorpach ó thaobh an dlí de i gcomhréir le Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin a dtacaítear leo go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle
                  7
               .

               (2)Chomhaontaigh rannpháirtithe (na 'Rannpháirtithe') an tSocraithe, le linn a 145ú cruinniú an 17 Samhain 2020, cinneadh a ghlacadh trí nós imeachta i scríbhinn, cinneadh lena modhnaítear an Socrú chun an tacaíocht oifigiúil a mhéadú le haghaidh creidmheasanna onnmhairiúcháin i bhfoirm costais áitiúla.

               (3)Is iomchuí an seasamh a bhunú atá le glacadh thar ceann an Aontais maidir leis an gcinneadh atá le glacadh ag Rannpháirtithe an tSocraithe trí nós imeachta i scríbhinn, toisc go bhféadfaidh an cinneadh atá beartaithe tionchar cinntitheach a bheith aige ar ábhar dhlí an Aontais, de bhua Airteagal 2 de Rialachán (AE) Uimh. 1233/2011.

               (4)Ba cheart leis an gcinneadh atá beartaithe chun an tacaíocht oifigiúil a mhéadú le haghaidh costais áitiúla na forálacha maidir le tacaíocht costais áitiúil sa Socrú a chur in oiriúint do phatrúin trádála agus táirgthe atá i réim. Athraíodh cinntí foinsithe na n‑onnmhaireoirí de bharr slabhraí luacha domhanda agus faigheann an chuid is mó de na honnmhaireoirí soláthar anois ó thíortha éagsúla agus tá méadú ag teacht de réir a chéile ar an méid a dhéantar sin ón áit ina bhfuil an ceannaitheoir suite. Chun níos mó solúbthachta a chur ar fáil d'onnmhaireoirí an Aontais agus gur féidir straitéisí foinsithe barrfheabhsaithe a bheith ann, ba cheart an uasteorainn ar thacaíocht oifigiúil le haghaidh costais áitiúla a ardú ó 30 % go 40 % de luach an chonartha onnmhairiúcháin i dtíortha ardioncaim agus ó 30 % go 50 % de luach an chonartha onnmhairiúcháin i dtíortha meánioncaim agus ísealioncaim,

               TAR ÉIS AN CINNEADH SEO A GHLACADH:

               Airteagal 1

               Leagtar amach san Iarscríbhinn a ghabhann leis an gCinneadh seo an seasamh atá le glacadh thar ceann an Aontais i nós imeachta i scríbhinn de chuid Rannpháirtithe an tSocraithe maidir leis na Creidmheasanna Onnmhairiúcháin a dTacaítear leo go hOifigiúil maidir leis an gcinneadh atá beartaithe tacaíocht oifigiúil do chostais áitiúla a mhéadú.

               Airteagal 2

               Dírítear an Cinneadh seo ar an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Mar a shainmhínítear in Airteagal 5 de Choinbhinsiún ECFE.

                     (2)

                        Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin a dtacaítear leo go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle (IO L 326,8.12.2011, lch. 45).

                     (3)

                        San am a chuaigh thart, trasuíodh leaganacha níos luaithe de Shocrú ECFE i ndlí an Aontais trí Chinntí ón gComhairle.

                     (4)

                        Cinneadh ón gComhairle lena mbunaítear Grúpa Comhordaithe Beartais um Árachas Creidmheasa, Ráthaíochtaí Creidmheasa agus Creidmheasanna Airgeadais (IO 66, 27.10.1960, lch. 1339).

                     (5)

                        Mar a shainmhínítear ag an Banc Domhanda, ar bhonn bliantúil de réir OIN per capita.

                     (6)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (7)

                        Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin a dtacaítear leo go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle (IO L 326, 8.12.2011, lch. 45) ('Rialachán (AE) Uimh. 1233/2011').

    ---documentbreak---

               AN COIMISIÚN EORPACH
            An Bhruiséil,11.3.2021
            COM(2021) 114 final
            IARSCRÍBHINN
            a ghabhann le
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh maidir leis an gcinneadh atá beartaithe ag Rannpháirtithe an tSocraithe maidir leis na Creidmheasanna Onnmhairiúcháin a dTacaítear leo go hOifigiúil

               IARSCRÍBHINN

               TOGRA

               CAIBIDIL II: TÉARMAÍ AGUS COINNÍOLLACHA AIRGEADAIS MAIDIR LEIS NA CREIDMHEASANNA ONNMHAIRIÚCHÁIN

               11.ÉARLAIS, TACAÍOCHT OIFIGIÚIL UASTA AGUS COSTAIS ÁITIÚLA

               d)Féadfaidh na Rannpháirtithe tacaíocht oifigiúil a sholáthar le haghaidh costais áitiúla faoi na coinníollacha seo a leanas:

               1)Ní sháróidh uasmhéid na tacaíochta oifigiúla le haghaidh costais áitiúla:

               –Le haghaidh tíortha de Chatagóir I, 40 % de luach an chonartha onnmhairiúcháin.

               –Le haghaidh tíortha de Chatagóir II, 50 % de luach an chonartha onnmhairiúcháin.

               2)Ní sholáthrófar tacaíocht oifigiúil le haghaidh costais áitiúla ar théarmaí is fabhraí/is lú srian ná na téarmaí a comhaontaíodh i gcás na n‑onnmhairí lena mbaineann.

               3)I gcás ina sáróidh tacaíocht oifigiúil le haghaidh costais áitiúla 15 % de luach an chonartha onnmhairiúcháin, beidh an tacaíocht oifigiúil sin faoi réir fógra a thabhairt roimh ré, de bhun Airteagal 48, lena sonraítear cineál na gcostas áitiúil a bhfuiltear ag tacú leo.

               65.ATHBHREITHNIÚ AR THACAÍOCHT OIFIGIÚIL LE hAGHAIDH COSTAIS AITIÚLA

               Déanfaidh na Rannpháirtithe athbhreithniú ar na forálacha maidir le tacaíocht le haghaidh costais áitiúla tráth nach déanaí ná 3 bliana ón bhformheas foirmiúil.

               IARSCRÍBHINN IV den Socrú

               AN COMHAONTÚ EARNÁLA MAIDIR LE CREIDMHEASANNA ONNMHAIRIÚCHÁIN LE hAGHAIDH AN FHUINNIMH IN‑ATHNUAITE, AN MHAOLAITHE AR AN ATHRÚ AERÁIDE AGUS AN OIRIÚNAITHE DON ATHRÚ SIN, AGUS TIONSCADAIL UISCE

               7. COSTAIS ÁITIÚLA

               a)Le haghaidh creidmheasanna onnmhairiúcháin arna dtacú go hoifigiúil a bhaineann le conarthaí ar luach 10 milliún CTS ar a laghad, ní sháróidh tacaíocht oifigiúil arna soláthar le haghaidh costas áitiúil 30 % de luach an chonartha onnmhairiúcháin.

               b)Le haghaidh creidmheasanna onnmhairiúcháin arna dtacú go hoifigiúil a bhaineann le conarthaí ar lú a luach ná 10 mhilliún CTS:

               1)Le haghaidh na n‑earnálacha atá liostaithe i bhFoscríbhinn I den Comhaontú Earnála seo, ní sháróidh tacaíocht oifigiúil arna soláthar le haghaidh costas áitiúil 45 % de luach an chonartha onnmhairiúcháin.

               2)Le haghaidh na n‑earnálacha atá liostaithe i bhFoscríbhinn II agus maidir le tionscadail uisce a shainítear in Airteagal 4 den Chomhaontú Earnála seo, ní sháróidh tacaíocht oifigiúil arna soláthar le haghaidh costas áitiúil 30 % de luach an chonartha onnmhairiúcháin.

               c)I gcás ina sáraíonn tacaíocht oifigiúil le haghaidh costais áitiúil 15 % de luach an chonartha onnmhairiúcháin, beidh tacaíocht oifigiúil den sórt sin faoi réir fógra a thabhairt roimh ré, de bhun Airteagal 8 den Chomhaontú Earnála seo, lena sonraítear cineál na gcostas áitiúil atá á dtacú.


               AN COIMISIÚN EORPACH
            An Bhruiséil,18.3.2021
            COM(2021) 127 final
            2021/0066(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh san Eagraíocht Mhuirí Idirnáisiúnta le linn an 103ú seisiún den Choiste Muir-Shábháilteachta agus an 76ú seisiún den Choiste um Chaomhnú an Chomhshaoil Mhuirí maidir le leasuithe a ghlacadh ar an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe, ar an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola, ar an gCód Idirnáisiúnta um Chórais le haghaidh Sábháilteacht ó Dhóiteáin agus ar an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag an 103ú seisiún de Choiste Muir-Shábháilteachta na hEagraíochta Muirí Idirnáisiúnta (MSC 103) a reáchtálfar, trí bhíthin teileachomhdhála ón 5 go dtí an 14 Bealtaine 2021 agus ag an 76ú seisiún de Choiste um Chaomhnú an Chomhshaoil Mhuirí na hEagraíochta Muirí Idirnáisiúnta (MEPC 76) a reáchtálfar, trí bhíthin teileachomhdhála ón 7 go dtí an 17 Meitheamh 2021. Le linn MSC 103 tá sé beartaithe leasuithe a ghlacadh orthu seo a leanas:

               –an Coinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe (Coinbhinsiún STCW),

               –an Cód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola (Cód ESP),

               –an Cód Idirnáisiúnta um Chórais le haghaidh Sábháilteacht ó Dhóiteáin (Cód FSS)

               Le linn MSC 76 tá sé beartaithe leasuithe a ghlacadh ar:

               –an gCoinbhinsiún ar Chórais Frithsmálaithe (Coinbhinsiún AFS)

               2.COMHTHÉACS AN TOGRA

               2.1.An Coinbhinsiún maidir leis an Eagraíocht Mhuirí Idirnáisiúnta

               Is leis an gCoinbhinsiún maidir leis an Eagraíocht Mhuirí Idirnáisiúnta a bhunaítear an Eagraíocht Mhuirí Idirnáisiúnta (IMO). Is é is cuspóir don Eagraíocht Mhuirí Idirnáisiúnta fóram a chur ar fáil le haghaidh comhar i réimse na rialála agus na gcleachtas a bhaineann le hábhair theicniúla de gach cineál a dhéanann difear do loingeas atá ag gabháil do thrádáil idirnáisiúnta. Thairis sin, tá sé d’aidhm aici glacadh ginearálta na gcaighdeán is airde is féidir a chur chun cinn maidir le hábhair a bhaineann leis an tsábháilteacht mhuirí, le héifeachtúlacht na loingseoireachta agus le cosc agus rialú an truaillithe mhuirí ó longa, agus leis sin an cothrom iomaíochta a chur chun cinn. Bíonn sí ag plé freisin leis na hábhair riaracháin agus dlí a bhaineann leis an méid sin.

               Tháinig an Coinbhinsiún i bhfeidhm an 17 Márta 1958.

               Tá na Ballstáit uile ina bpáirtithe sa Choinbhinsiún.

               Tá na Ballstáit uile ina bpáirtithe sa Choinbhinsiún Idirnáisiúnta um Thruailliú ó Longa a Chosc (‘MARPOL’), 1973, a tháinig i bhfeidhm an 2 Deireadh Fómhair 1983 agus tá siad ina bpáirtithe in Iarscríbhinn VI, a tháinig i bhfeidhm an 18 Bealtaine 2005. Níl an tAontas ina pháirtí i gCoinbhinsiún MARPOL.

               Tá na Ballstáit uile ina bpáirtithe sa Choinbhinsiún Idirnáisiúnta um Shábháilteacht Anama ar Muir (‘SOLAS’), 1974, a tháinig i bhfeidhm an 25 Bealtaine 1980. Níl an tAontas ina pháirtí i gCoinbhinsiún SOLAS.

               Faoin gCoinbhinsiún SOLAS, rinneadh cód sainordaitheach den Chód Idirnáisiúnta um Shábháilteacht Long a úsáideann Gáis nó Breoslaí Íseal-splancphointe Eile (Cód IGF). Is é is cuspóir dó cód idirnáisiúnta a chur ar fáil le haghaidh longa a úsáideann gáis nó leachtanna íseal-splancphointe mar bhreosla. Tugtar aghaidh sa Chód ar na réimsí uile ar gá aird ar leith a thabhairt orthu i dtaca le húsáid gáis nó leachtanna íseal-splancphointe mar bhreosla. Tá le fáil ann critéir le haghaidh socrú agus suiteáil innealra le haghaidh tiomána agus feidhmeanna cúnta, arb innealra é a úsáideann gás nádúrtha mar bhreosla, a mbeidh leibhéal sláine aige, ó thaobh na sábháilteachta agus na hiontaofachta de, a bheidh coibhéiseach leis an leibhéal is féidir a bhaint amach le príomhinnealra agus le hinnealra cúnta nua de chineál atá inchomparáide leis agus a oibrítear le breosla gnáthola.

               2.2.An Eagraíocht Mhuirí Idirnáisiúnta

               Is sainghníomhaireacht de chuid na Náisiún Aontaithe í an Eagraíocht Mhuirí Idirnáisiúnta (IMO) a bhfuil freagracht uirthi maidir le sábháilteacht agus slándáil loingis agus maidir le truailliú muirí ó longa a chosc. Is é IMO an t‑údarás domhanda ó thaobh caighdeáin a leagan síos maidir le sábháilteacht, slándáil agus feidhmíocht chomhshaoil an loingis idirnáisiúnta. Is é an príomhról atá aige creat rialála cóir éifeachtach a chruthú le haghaidh an tionscail loingis, creat a ghlacfar go huilíoch agus a chuirfear chun feidhme go huilíoch.

               Is féidir le gach Stát a bheith ina bhall de IMO agus tá Ballstáit uile an Aontais ina mbaill de IMO. An Socrú le haghaidh Comhoibriú agus Comhar idir an Eagraíocht Chomhairleach Mhuirí Idir-rialtasach (IMCO) agus Coimisiún na gComhphobal Eorpach in 1974, is air go háirithe atá caidreamh an Aontais le IMO bunaithe.

               Tá Baill uile IMO ar Choiste Muir-Shábháilteachta IMO agus bíonn cruinniú aige uair amháin sa bhliain ar a laghad. Pléann sé le haon ábhar atá faoi raon feidhme na hEagraíochta a bhaineann le háiseanna loingseoireachta, déanmhas agus trealamh soithí, foireannú ó thaobh na sábháilteachta de, rialacha le haghaidh imbhuailtí a chosc, láimhseáil lastaí contúirteacha, nósanna imeachta agus ceanglais i ndáil leis an tsábháilteacht mhuirí, faisnéis hidreagrafach, logleabhair agus taifid loingseoireachta, imscrúdú ar thaismigh mhuirí, tarrthálas agus tarrtháil, agus aon ábhar eile a dhéanann difear díreach don tsábháilteacht mhuirí.

               Tá baill uile IMO ar Choiste um Chaomhnú an Chomhshaoil Mhuirí IMO freisin agus bíonn cruinniú aige sin uair amháin sa bhliain ar a laghad. Tugann sé aghaidh ar shaincheisteanna comhshaoil atá faoi raon feidhme na hEagraíochta a mhéid a bhaineann le rialú agus cosc truaillithe ó longa a chumhdaítear faoi choinbhinsiún MARPOL, lena n‑áirítear truailliú ó ola, ó cheimiceáin a iompraítear i mbulc, ó shéarachas, ó dhramhaíl agus ó astaíochtaí ó longa isteach san aer, lena n‑áirítear truailleáin aeir agus astaíochtaí gás ceaptha teasa. Ar na hábhair eile a chumhdaítear tá bainistíocht uisce ballasta, córais frithsmálaithe, athchúrsáil long, ullmhacht agus freagairt i dtaca le truailliú, agus aithint limistéar speisialta agus limistéar farraige lena mbaineann íogaireacht ar leith.

               Soláthraíonn Coiste Muir-Shábháilteachta IMO agus Coiste um Chaomhnú an Chomhshaoil Mhuirí IMO an t‑innealra chun aon dualgas a shanntar dóibh faoi Choinbhinsiún IMO, faoi Chomhthionól IMO nó faoi Chomhairle IMO a chur i gcrích, nó aon dualgas faoin raon feidhme thuasluaite a d’fhéadfaí a shannadh dóibh le haon ionstraim idirnáisiúnta eile nó faoi aon ionstraim idirnáisiúnta eile agus a ghlacfadh IMO. Is trí thromlach na mBall a ghlactar cinntí an Choiste um Chaomhnú an Chomhshaoil Mhuirí agus an Choiste Muir-Shábháilteachta agus a bhfochomhlachtaí.

               2.3.Na gníomhartha atá beartaithe ag Coiste Muir-Shábháilteachta IMO

               An 5 go dtí an 14 Bealtaine 2021 tá MSC 103 le leasuithe ar Choinbhinsiún agus Cód STCW, Cód ESP, Cód FSS, Caibidil III SOLAS agus Cód LSA a ghlacadh.

               Na leasuithe atá beartaithe ar rialachán 1/1 de Choinbhinsiún STCW, is é is cuspóir dóibh sainmhíniú ar ‘ardvoltas’ a áireamh agus na leasuithe atá beartaithe ar roinn A-1/1 de Chód STCW, is é is cuspóir dóibh an sainmhíniú ar ‘leibhéal oibríochtúil’ a leasú chun an inniúlacht ‘oifigeach leictriteicniúil’ a áireamh.

               Na leasuithe atá beartaithe ar Iarscríbhinn 2 de Chuid A d’Iarscríbhinn B de Chód ESP 2011, is é is cuspóir dóibh glacadh toisí tiúis i dtancaeir ola cabhlach dúbailte a theorannú do limistéir a bhfuil amhras fúthu mar chuid den chéad suirbhé athnuachana.

               Na leasuithe atá beartaithe ar Chaibidil 9 den Chód um Chórais le haghaidh Sábháilteacht ó Dhóiteáin (FSS), is é is cuspóir dóibh a shoiléiriú maidir le haonrú lochtanna trí shainaithint de réir na roinne le haghaidh brathadóirí dóiteáin is féidir a shainaithint go leithleach atá suiteáilte ar lastlonga agus ar bhalcóiní na gcábán i longa paisinéirí, rud (i.e. an t‑aonrú lochtanna) nach bhfuil chomh casta ná chomh costasach agus atá inghlactha.

               2.4.An gníomh atá beartaithe ag Coiste um Chaomhnú an Chomhshaoil Mhuirí IMO

               An 10 go dtí an 17 Meitheamh 2021 tá MEPC 76 le leasuithe ar Choinbhinsiún AFS a ghlacadh. Is é is cuspóir dó na leasuithe atá beartaithe ciobúitrín a chur ar liosta na substaintí frithsmálaithe a bhfuil toirmeasc orthu. Is toradh é sin ar thionscnamh de chuid an Aontais Eorpaigh.

               3.An seasamh atá le glacadh thar ceann an Aontais

               3.1.Leasuithe ar an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe

               Le linn an séú seisiún den Fhochoiste um an nGné Dhaonna, um Oiliúint agus um Fhaire (HTW 6), a bhí ar siúl i Londain ón 29 Aibreán go dtí an 3 Bealtaine 2019, ghlac an Fochoiste le hiarraidh ó ITF inar moladh leibhéal oibríochtúil fheidhmeanna an ‘oifigigh leictriteicniúil’ a shoiléiriú maidir leis an sainmhíniú ar ‘leibhéal oibríochtúil’ i roinn A-I/1 de Chód STCW (Sainmhínithe agus soiléirithe) agus sainmhíniú nua ar ‘ardvoltas’ a áireamh sa roinn sin.

               Ina dhiaidh sin, tháinig an Fochoiste ar chomhaontú maidir leis an dréacht-sainmhíniú ar ‘ardvoltas’ atá le háireamh i rialachán I/1 STCW, mar a leagtar amach in iarscríbhinn 7 de HTW6/13 le cur faoi bhráid MSC 102 lena fhormheas d’fhonn é a ghlacadh. Chomhaontaigh an Fochoiste freisin ar an dréachtleasú ar roinn A-I/1 de Chód STCW maidir leis an inniúlacht ‘oifigeach leictriteicniúil’ a áireamh sa sainmhíniú ar ‘leibhéal oibríochtúil’, mar leasú iarmhartach ar thabhairt isteach na hinniúlachta sin mar chuid de Leasuithe Mhainile 2010, mar a leagtar amach in iarscríbhinn 8 de HTW 6/13 le cur faoi bhráid MSC 102 lena fhormheas d’fhonn é a ghlacadh.

               D’fhormheas MSC 102 na leasuithe agus léirítear le míreanna 13.9 agus 13.10 de thuarascáil MSC 102 (MSC 102/24) go bhforáiltear go nglacfar na leasuithe ag MSC 103.

               Ba cheart don Aontas tacú leis na leasuithe sin, ós rud é go soiléirítear leo leibhéal oibríochtúil fheidhmeanna an ‘oifigigh leictriteicniúil’ agus ós rud é go dtugann siad isteach sainmhíniú comónta ar an téarma ‘ardvoltas’

               3.2.Leasuithe ar an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola (Cód ESP)

               Le linn a seachtú seisiún mheas an Fochoiste um Dhearadh agus Déanmhas Long togra ó IACS, arna thacú le staidéar, chun iarscríbhinn 2 de chuid A d’iarscríbhinn B de Chód ESP 2011 a leasú, arna leasú le rún MSC.461(101), lenar leor limistéir a bhfuil amhras fúthu amháin a bhreithniú maidir le toisí tiúis a ghlacadh i dtancaeir ola cabhlach dúbailte mar chuid den chéad suirbhé athnuachana. Tar éis plé gearr a dhéanamh, chomhaontaigh an Fochoiste ar na dréachtleasuithe ar Chód ESP 2011, mar a leagtar amach in iarscríbhinn 7, le cur faoi bhráid MSC 102 d’fhonn iad a fhormheas agus ina dhiaidh sin iad a ghlacadh.

               D’fhormheas MSC 102 na leasuithe agus léirítear le mír 17.24 de thuarascáil MSC (MSC 102/24) go bhforáiltear go nglacfar na leasuithe ag MSC 103. Áiríodh an t‑ábhar seo cheana féin i bpáipéar leathoifigiúil an Aontais Eorpaigh maidir le MSC 102.

               Ba cheart don Aontas tacú leis na leasuithe sin ós rud é go gceadaíonn siad do IACS díriú ar limistéir a bhfuil amhras fúthu maidir le toisí tiúis a ghlacadh i dtancaeir ola cabhlach dúbailte.

               3.3.Leasuithe ar an gCód Idirnáisiúnta um Chórais le haghaidh Sábháilteacht ó Dhóiteáin (Cód FSS).

               I MSC 98 áiríodh ítim nua maidir le ‘Leasuithe ar chaibidil 9 de Chód FSS i dtaca le ceanglais aonrú lochtanna le haghaidh lastlonga agus balcóiní na gcábán i longa paisinéirí atá feistithe le córais um brath dóiteáin is féidir a shainaithint go leithleach’ ar chlár oibre débhliantúil 2018-2019 an Fhochoiste agus ar chlár oibre sealadach le haghaidh SSE 6, arb é 2020 an spriocbhliain ina leith (MSC 98/23, mír 20.34).

               Le linn an seachtú seisiún den Fhochoiste um Chórais agus Trealamh ar Longa (SSE), chomhaontaigh an Fochoiste ar na dréachtleasuithe ar chaibidil 9 den Chód Idirnáisiúnta um Chórais le haghaidh Sábháilteacht ó Dhóiteáin (Cód FSS) agus ar na rúin MSC comhlachaithe, mar a leagtar amach in iarscríbhinn 3 dá thuairisc SSE 7/21 d’fhonn é a fhormheas ag MSC 102.

               D’fhormheas MSC 102 na dréachtleasuithe ar chaibidil 9 de Chód FSS agus léirítear le mír 19.8 de thuarascáil MSC (MSC 102/24) go bhforáiltear go nglacfar na leasuithe ag MSC 103.

               Ba cheart don Aontas tacú leis na leasuithe sin ós rud é go bhfreastalaíonn siad ar chórais ina gcomhcheanglaítear an tsábháilteacht fheabhsaithe a ghabhann le brathadóirí dóiteáin is féidir a shainaithint go leithleach agus a leagtar de cheanglas iad a bheith i longa paisinéirí, agus an tsábháilteacht a ghabhann le haonrú lochtanna trí shainaithint de réir na roinne, rud (i.e. an t‑aonrú lochtanna) nach bhfuil chomh casta ná chomh costasach agus atá inghlactha maidir le lastlonga agus maidir le balcóiní na gcábán i longa paisinéirí, agus maidir leo siúd amháin.

               3.4.Leasuithe ar an gCoinbhinsiún ar Chórais Frithsmálaithe

               Ghlac MEPC 71 le hiarraidh an Aontais Eorpaigh lena moladh ítim nua chun Iarscríbhinn 1 a ghabhann leis an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú (AFS) Coinbhinsiún, 2001, a leasú chun rialuithe ar chiobúitrín a áireamh agus cuireadh an iarraidh ar aghaidh chuig an gcúigiú seisiún den Fhochoiste um Chosc agus Rialú Truaillithe (PPR 5) chun go ndéanfaí iad a mheas.

               Thug MEPC 73 dá aire gur chomhaontaigh PPR 5 go raibh gá le hathbhreithniú níos mionsonraithe ar chiobúitrín, tar éis do PPR 5 teacht ar chomhaontú i dtús báire i dtaca leis an gcéad togra maidir le hiarscríbhinn 1 a ghabhann le Coinbhinsiún AFS a leasú chun rialuithe ar chiobúitrín a áireamh, arna gcur isteach thar ceann an Aontais i ndoiciméad PPR 5/19 in éineacht leis an bhfaisnéis a bhí i ndoiciméad PPR 5/INF.9, gur chomhlíon sé ceanglais iarscríbhinn 2 a ghabhann le Coinbhinsiún AFS.

               Tar éis an phlé ag PPR 7, chomhaontaigh an Fochoiste ar (1) an dréachtleasú ar Iarscríbhinn 1 (Rialuithe ar chórais frithsmálaithe) a ghabhann le Coinbhinsiún AFS chun rialuithe ar chiobúitrín a áireamh, mar a leagtar amach in iarscríbhinní 1 go 6, chun go ndéanfadh MEPC 75 iad a mheas, d’fhonn na dátaí éifeachtacha atá idir lúibíní cearnacha faoi láthair a réiteach agus ina dhiaidh sin a fhormheas; agus (2) na dréachtleasuithe ar Iarscríbhinn 4 (Suirbhéanna agus ceanglais deimhniúcháin maidir le córais frithsmálaithe) a ghabhann le Coinbhinsiún AFS, lena n‑áirítear na dréachtleasuithe ar fhoirm shamplach an Deimhnithe Idirnáisiúnta um Chórais Frithsmálaithe, chun go ndéanfadh MEPC 75 iad a mheas, d’fhonn iad a fhormheas.

               Bhailchríochnaigh MSC 75 téacs na ndréachtleasuithe ar Choinbhinsiún AFS agus léirítear le mír 10.17 de thuarascáil MEPC (MEPC 75/18) go bhforáiltear go nglacfar na leasuithe ag MEPC 76. Áiríodh an seasamh chun tacú leis na leasuithe sin i bpáipéar leathoifigiúil an Aontais Eorpaigh maidir le MEPC 75.

               Is é an tAontas a thionscain an glao ar thoirmeasc domhanda maidir leis an substaint frithsmálaithe sin, substaint a bhfuil sé toirmiscthe í a dhíol laistigh den Aontas Eorpach anois. Dá bhrí sin, ba cheart don Aontas tacú leis na leasuithe sin, ós rud é go dtabharfar isteach toirmeasc domhanda mar thoradh orthu, agus ar an gcaoi sin bainfear amach sprioc an Aontais.

               3.5.Reachtaíocht ábhartha an Aontais Eorpaigh agus inniúlacht an Aontais Eorpaigh

               3.5.1.Leasuithe ar an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe

               Le Treoir 2008/106/CE
                  1
               , ceanglaítear ar na Ballstáit a áirithiú go gcuirtear oiliúint ar mharaithe atá ar a laghad i gcomhréir le ceanglais Choinbhinsiún STCW agus go gcuirtear an chuid shainordaitheach de Chód STCW, Cuid A, i bhfeidhm. Sa chás faoi chaibidil, tá ábharthacht faoi leith ag baint le hAirteagal 1, míreanna 6 agus 7 den Treoir, lena léirítear freagrachtaí na n‑oifigeach loinge sonrach i dtaca le saincheisteanna a bhaineann le leictreachas, agus Rialachán III/5 de Chaibidil I d’Iarscríbhinn I, lena dtagraítear d’fheidhm shonrach na hinnealtóireachta leictrí, leictreonaí agus rialaithe, dá sanntar na cumais a shonraítear sna caighdeáin inniúlachta. Na leasuithe sin lena dtabharfar isteach athruithe ar Chuid A de Chód STCW agus a bhfuiltear lena nglacadh le linn MEPC 103, dhéanfaidís difear do cheanglais na Treorach.

               3.5.2.Leasuithe ar an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola

               Le hAirteagail 5 agus 6 de Rialachán (AE) Uimh. 530/2012 ó Pharlaimint na hEorpa agus ón gComhairle
                  2
               , tá cur i bhfeidhm Scéim um Bailmheasúnú (CAS) IMO sainordaitheach i dtaca le tancaeir ola aonchabhlach os cionn 15 bliana d’aois. Le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola, sonraítear conas an measúnú níos dlúithe sin a dhéanamh. Ós rud é go mbaineann CAS úsáid as ESP chun a aidhm a bhaint amach, trí Rialachán (AE) Uimh. 530/2012 beidh feidhm go huathoibríoch ag aon athrú ar iniúchtaí ESP, ar nós na leasuithe atá ann faoi láthair chun suirbhéanna a dhíriú ar limistéir a bhfuil amhras fúthu maidir le toisí tiúis a ghlacadh i dtancaeir ola cabhlach dúbailte mar chuid den chéad suirbhé athnuachana.

               3.5.3.Leasuithe ar an gCód Idirnáisiúnta um Chórais le haghaidh Sábháilteacht ó Dhóiteáin (Cód FSS)

               Le hAirteagal 6(2)(a)(i) de Threoir 2009/45/CE maidir le rialacha agus caighdeáin sábháilteachta le haghaidh longa paisinéirí
                  3
               , cuirtear Coinbhinsiún SOLAS, arna leasú, i bhfeidhm i dtaca le longa paisinéirí d’Aicme A. Le Coinbhinsiún SOLAS, déantar cód sainordaitheach de Chód FSS i dtaca le longa paisinéirí.

               Dá bhrí sin, na leasuithe sin ar Chód FSS a bhfuiltear lena nglacadh le linn MSC 103, dhéanfaidís difear do na ceanglais is infheidhme trí Threoir 2009/45/CE.

               3.5.4.Leasuithe ar an gCoinbhinsiún ar Chórais Frithsmálaithe

               Le Rialachán (AE) Uimh. 528/2012 ón Aontas Eorpach maidir le Táirgí Bithicídeacha
                  4
               , rialaítear táirgí ar nós táirgí frithsmálaithe a mhéid a bhaineann le iad a chur ar fáil ar an margadh agus a úsáid. I ndiaidh thorthaí an athbhreithnithe piaraí agus roinnt staidéar eolaíochta a rinneadh ar leibhéal an Aontais Eorpaigh, ghlac an Coimisiún Cinneadh Cur Chun Feidhme (AE) 2016/107 an 27 Eanáir 2016
                  5
               , lena gcuirtear toirmeasc éifeachtach ar phéinteanna frithsmálaithe ina bhfuil ciobúitrín a chur ar an margadh agus a úsáid i mBallstát uile an Aontais agus i dtíortha LEE. Dá bhrí sin, déanfaidh na leasuithe ar an gCoinbhinsiún ar Chórais Frithsmálaithe difear do Rialachán (AE) 528/2012.

               3.5.5.Inniúlacht an Aontais Eorpaigh

               Dhéanfadh na leasuithe ar Chuid A de Chód STCW difear do dhlí an Aontais Eorpaigh trí chur i bhfeidhm Threoir 2008/106/CE.

               Dhéanfadh na leasuithe ar Chód ESP difear do dhlí an Aontais Eorpaigh trí chur i bhfeidhm Rialachán (AE) 530/2012.

               Dhéanfadh na leasuithe ar an gCód Idirnáisiúnta um Chórais le haghaidh Sábháilteacht ó Dhóiteáin (Cód FSS) difear do dhlí an Aontais Eorpaigh trí chur i bhfeidhm Airteagal 6(2)(a)(i) de Threoir 2009/45/CE.

               Dhéanfadh na leasuithe ar an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú difear do dhlí an Aontais Eorpaigh trí chur i bhfeidhm Rialachán (AE) 528/2012.

               Dá bhrí sin, tá inniúlacht eisiach ag an Aontas de bhua an choir dheireanaigh d’Airteagal 3(2) CFAE agus, ar an ábhar sin, is gá seasamh an Aontais a bhunú maidir leis na gníomhartha lena nglactar na leasuithe thuasluaite.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Tá feidhm ag Airteagal 218(9) CFAE gan beann ar cé acu atá an tAontas ina bhall den chomhlacht nó ina pháirtí sa chomhaontú
                  6
               .

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  7
               .

               4.1.2.Cur i bhfeidhm maidir leis an gcás seo

               Is comhlachtaí iad an Coiste um Chaomhnú an Chomhshaoil Mhuirí agus an Coiste Muir-Shábháilteachta a cuireadh ar bun le comhaontú, is é sin an Coinbhinsiún maidir leis an Eagraíocht Mhuirí Idirnáisiúnta.

               Is gníomhartha a bhfuil éifeachtaí dlíthiúla acu iad na gníomhartha a iarrtar ar an dá choiste IMO a ghlacadh. D’fhéadfadh na gníomhartha atá beartaithe tionchar cinntitheach a bheith acu ar a bhfuil sa reachtaíocht seo a leanas de chuid an Aontais Eorpaigh, eadhon:

               –Treoir (AE) 2008/106 ó Pharlaimint na hEorpa agus ón gComhairle an 19 Samhain 2008 maidir leis an íosleibhéal oiliúna ar mharaithe. Is amhlaidh atá toisc go gcuireann an Treoir Cuid A de Chód STCW i bhfeidhm.

               –Rialachán (AE) Uimh. 530/2012 ó Pharlaimint na hEorpa agus ón gComhairle an 13 Meitheamh 2012 maidir le ceanglais cabhlach dúbailte nó ceanglais deartha choibhéiseacha a chéimniú isteach ar mhodh luathaithe do thancaeir ola aonchabhlach. Is amhlaidh atá toisc go leagtar síos leis an Rialachán go bhfuil cur i bhfeidhm Scéim um Bailmheasúnú (CAS) IMO sainordaitheach i dtaca le tancaeir ola aonchabhlach os cionn 15 bliana d’aois. Le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola (ESP), sonraítear conas an measúnú níos dlúithe sin a dhéanamh. Ós rud é go mbaineann CAS úsáid as ESP chun a aidhm a bhaint amach, trí Rialachán (AE) Uimh. 530/2012 beidh feidhm go huathoibríoch ag aon athrú ar iniúchtaí ESP.

               –Treoir 2009/45/CE ó Pharlaimint na hEorpa agus ón gComhairle maidir le rialacha agus caighdeáin sábháilteachta le haghaidh longa paisinéirí. Is amhlaidh atá toisc go leagtar síos le Treoir 2009/45 nach mór do longa paisinéirí d’Aicme A ceanglais Choinbhinsiún SOLAS, arna leasú, a chomhlíonadh go hiomlán. Le Coinbhinsiún SOLAS, déantar cód sainordaitheach de Chód FSS.

               –Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid. Is amhlaidh atá toisc go leagtar síos leis an Rialachán go gcuirtear toirmeasc ar phéinteanna frithsmálaithe ina bhfuil ciobúitrín a chur ar an margadh agus a úsáid i mBallstát uile an Aontais agus i dtíortha LEE.

               Dá bhrí sin, dhéanfadh na leasuithe ar

               –an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe

               –an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola

               –an gCód Idirnáisiúnta um Chórais le haghaidh Sábháilteacht ó Dhóiteáin (Cód FSS),

               –an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú

               difear do dhlí an Aontais Eorpaigh trí chur i bhfeidhm Threoir (AE) 2008/106 ó Pharlaimint na hEorpa agus ón gComhairle an 19 Samhain 2008 maidir leis an íosleibhéal oiliúna ar mharaithe; Rialachán (AE) Uimh. 530/2012 ó Pharlaimint na hEorpa agus ón gComhairle an 13 Meitheamh 2012 maidir le ceanglais cabhlach dúbailte nó ceanglais deartha choibhéiseacha a chéimniú isteach ar mhodh luathaithe do thancaeir ola aonchabhlach; Threoir 2009/45/CE ó Pharlaimint na hEorpa agus ón gComhairle an 6 Bealtaine 2009 maidir le rialacha sábháilteachta agus caighdeáin le haghaidh longa paisinéirí; agus Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid, faoi seach.

               Ní dhéantar creat institiúideach an Chomhaontaithe a fhorlíonadh ná a leasú de thoradh na ngníomhartha atá beartaithe.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               Maidir leis an mbunús dlí substainteach i dtaca le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte.

               4.2.2.Cur i bhfeidhm maidir leis an gcás seo

               Is leis an muiriompar a bhaineann príomhchuspóir agus príomhábhar an ghnímh atá beartaithe. Dá bhrí sin, is é Airteagal 100(2) CFAE an bunús dlí substainteach le haghaidh an chinnidh atá beartaithe.

               4.3.Conclúid

               Ba cheart Airteagal 100(2) CFAE, i gcomhar le hAirteagal 218(9) CFAE, a bheith ina mbunús dlí le haghaidh an chinnidh atá beartaithe.

               2021/0066 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh san Eagraíocht Mhuirí Idirnáisiúnta le linn an 103ú seisiún den Choiste Muir-Shábháilteachta agus an 76ú seisiún den Choiste um Chaomhnú an Chomhshaoil Mhuirí maidir le leasuithe a ghlacadh ar an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe, ar an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola, ar an gCód Idirnáisiúnta um Chórais le haghaidh Sábháilteacht ó Dhóiteáin agus ar an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Coinbhinsiún maidir leis an Eagraíocht Mhuirí Idirnáisiúnta (‘IMO’) i bhfeidhm an 17 Márta 1958.

               (2)Is sainghníomhaireacht de chuid na Náisiún Aontaithe é IMO a bhfuil freagracht uirthi maidir le sábháilteacht agus slándáil loingis agus maidir le truailliú muirí agus truailliú atmaisféarach ó longa a chosc. Tá Ballstáit uile an Aontais ina mbaill de IMO. Níl an tAontas ina bhall de IMO.

               (3)De bhun Airteagal 28(b) den Choinbhinsiún maidir le IMO, féadfaidh an Coiste Muir-Shábháilteachta leasuithe a ghlacadh ar an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe (Coinbhinsiún STCW)
                  8
                agus ar an gCoinbhinsiún Idirnáisiúnta um Shábháilteacht Anama ar Muir (‘Coinbhinsiún SOLAS’)
                  9
               .

               (4)De bhun Airteagal 38(a) den Choinbhinsiún maidir le IMO, féadfaidh an Coiste um Chaomhnú an Chomhshaoil Mhuirí leasuithe a ghlacadh ar an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú (‘Coinbhinsiún AFS’)
                  10
               .

               (5)Tá an Coiste Muir-Shábháilteachta, le linn a 103ú seisiún ón 5 go dtí an 14 Bealtaine 2021, le leasuithe a ghlacadh ar Choinbhinsiún STCW, ar an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola (Cód ESP) agus ar an gCód Idirnáisiúnta um Chórais le haghaidh Sábháilteacht ó Dhóiteáin (Cód FSS).

               (6)Tá an Coiste um Chaomhnú an Chomhshaoil Mhuirí, le linn a 76ú seisiún ón 10 go dtí an 17 Meitheamh 2021, le leasuithe ar Choinbhinsiún AFS a ghlacadh.

               (7)Is iomchuí an seasamh atá le glacadh thar ceann an Aontais le linn an 103ú seisiún den Choiste Muir-Shábháilteachta a bhunú, toisc go bhféadfadh na leasuithe ar STCW, ar an gCód ESP agus ar an gCód FSS tionchar cinntitheach a imirt ar a bhfuil i reachtaíocht an Aontais, eadhon i dTreoir 2008/106/CE ó Pharlaimint na hEorpa agus ón gComhairle
                  11
               , i Rialachán (AE) 530/2012 ó Pharlaimint na hEorpa agus ón gComhairle
                  12
                agus i dTreoir 2009/45/CE ó Pharlaimint na hEorpa agus ón gComhairle
                  13
               , faoi seach.

               (8)Leis na leasuithe ar Chuid A de Chód STCW de Choinbhinsiún STCW, shoiléireofaí leibhéal oibríochtúil fheidhmeanna an ‘oifigigh leictriteicniúil’ agus thabharfaidís isteach sainmhíniú comónta ar an téarma ‘ardvoltas’. Dá bhrí sin, ba cheart don Aontas tacú leis na leasuithe sin ós rud é go soiléirítear leo feidhmeanna na ndaoine atá ag obair ar bord, agus go dtugann siad, leis sin, breis soiléireachta maidir leis na freagrachtaí agus na cúraimí éagsúla.

               (9)Leis na leasuithe ar Iarscríbhinn 2 de chuid A d’Iarscríbhinn B de Chód ESP, bheadh suirbhéirí in ann díriú ar limistéir a bhfuil amhras fúthu agus iad ag glacadh toisí tiúis i dtancaeir ola cabhlach dúbailte. Dá bhrí sin, ba cheart don Aontas tacú leis na leasuithe sin toisc go neartóidh siad an tsábháilteacht ar muir agus go laghdóidh siad an riosca go dtarlódh doirtí tráth a tharlódh tionóiscí.

               (10)Na leasuithe ar Chaibidil 9 de Chód FSS, d’fhreastalóidís ar chórais ina gcomhcheanglaítear an tsábháilteacht fheabhsaithe a ghabhann le brathadóirí dóiteáin is féidir a shainaithint go leithleach agus a leagtar de cheanglas iad a bheith i longa paisinéirí, agus an tsábháilteacht a ghabhann le haonrú lochtanna trí shainaithint de réir na roinne, rud (i.e. an t‑aonrú lochtanna) nach bhfuil chomh casta ná chomh costasach agus atá inghlactha maidir le lastlonga agus maidir le balcóiní na gcábán i longa paisinéirí, agus maidir leo siúd amháin. Ba cheart don Aontas tacú leis na leasuithe mar is fearr an chosaint a bheidh ag daoine ar bord i gcás dóiteán, de thoradh na leasuithe sin.

               (11)Is iomchuí an seasamh atá le glacadh thar ceann an Aontais le linn an 76ú seisiún den Choiste um Chaomhnú an Chomhshaoil Mhuirí a bhunú, toisc go bhféadfadh na leasuithe ar Iarscríbhinní 1 agus 4 de Choinbhinsiún AFS tionchar cinntitheach a imirt ar a bhfuil i reachtaíocht an Aontais, eadhon Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid.

               (12)Leis na leasuithe ar Iarscríbhinní 1 agus 4 de Choinbhinsiún AFS, d’áiritheofaí go mbeadh toirmeasc domhanda ar an tsubstaint frithsmálaithe, ciobúitrín, substaint a bhfuil sé toirmiscthe cheana féin í a dhíol laistigh den Aontas.

               (13)Tá seasamh an Aontais le cur in iúl ag na Ballstáit sin den Aontas ar baill iad de Choiste Muir-Shábháilteachta IMO agus de Choiste um Chaomhnú an Chomhshaoil Mhuirí IMO, ag gníomhú dóibh go comhpháirteach,

               TAR ÉIS AN CINNEADH SEO A GHLACADH:

               Airteagal 1

               Na seasaimh atá le glacadh thar ceann an Aontais le linn an 103ú seisiún de Choiste Muir-Shábháilteachta na hEagraíochta Muirí Idirnáisiúnta (‘IMO’), is é a bheidh iontu aontú leis an méid seo a leanas:

               (a)glacadh na leasuithe ar an gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe a leagtar síos in Iarscríbhinní 7 agus 8 a ghabhann leis an doiciméad MSC 102/24, doiciméad de chuid IMO;

               (b)glacadh na leasuithe ar an gCód Idirnáisiúnta maidir le Clár Feabhsaithe na nIniúchtaí a dhéantar mar chuid de Shuirbhéanna ar Bhulc-iompróirí agus ar Thancaeir Ola a leagtar síos in Iarscríbhinn 15 a ghabhann leis an doiciméad MSC 102/24, doiciméad de chuid IMO; agus

               (c)glacadh na leasuithe ar an gCód Idirnáisiúnta um Chórais le haghaidh Sábháilteacht ó Dhóiteáin a leagtar síos in Iarscríbhinn 20 a ghabhann leis an doiciméad MSC 102/24, doiciméad de chuid IMO.

               Airteagal 2

               An seasamh atá le glacadh thar ceann an Aontais le linn an 76ú seisiún de Choiste um Chaomhnú an Chomhshaoil Mhuirí IMO, is é a bheidh ann aontú le glacadh na leasuithe ar an gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a Rialú a leagtar síos in Iarscríbhinn 7 a ghabhann leis an doiciméad MEPC 75/18, doiciméad de chuid IMO.

               Airteagal 3

               1.Na Ballstáit sin den Aontas atá ina mbaill de Choiste Muir-Shábháilteachta IMO, cuirfidh siad an seasamh dá dtagraítear in Airteagal 1 in iúl, ag gníomhú dóibh go comhpháirteach.

               2.Na Ballstáit sin den Aontas atá ina mbaill de Choiste um Chaomhnú an Chomhshaoil Mhuirí IMO, cuirfidh siad an seasamh dá dtagraítear in Airteagal 2 in iúl, ag gníomhú dóibh go comhpháirteach.

               Airteagal 4

               Is chuig na Ballstáit a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 323, 3.12.2008, lch. 33–61

                     (2)

                        IO L 172, 30.6.2012, lch. 3-9

                     (3)

                        IO L 163, 25.6.2009, lch. 1-140

                     (4)

                        IO L 167, 27.6.2012, lch. 1-123

                     (5)

                        IO L 21, 28.1.2016, lch. 81-82

                     (6)

                        Cás C-399/12 An Ghearmáin v an Chomhairle (OIV), ECLI:EU:C:2014:2258, mír 64.

                     (7)

                        Cás C-399/12 An Ghearmáin v an Chomhairle (OIV), ECLI:EU:C:2014:2258, míreanna 61–64.

                     (8)

                        Tháinig Coinbhinsiún SOLAS i bhfeidhm an 28 Aibreán 1984.

                     (9)

                        Tháinig Coinbhinsiún SOLAS i bhfeidhm an 25 Bealtaine 1980.

                     (10)

                        Tháinig Coinbhinsiún SOLAS i bhfeidhm an 17 Meán Fómhair 2008.

                     (11)

                        Treoir 2008/106/CE ó Pharlaimint na hEorpa agus ón gComhairle an 19 Samhain 2008 maidir leis an íosleibhéal oiliúna ar mharaithe (IO L 323, 3.12.2008, lch. 33).

                     (12)

                        Rialachán (AE) Uimh. 530/2012 ó Pharlaimint na hEorpa agus ón gComhairle an 13 Meitheamh 2012 maidir le ceanglais cabhlach dúbailte nó ceanglais deartha choibhéiseacha a chéimniú isteach ar mhodh luathaithe do thancaeir ola aonchabhlach (IO L 172, 30.6.2012, lch. 3).

                     (13)

                        Treoir 2009/45/CE ó Pharlaimint na hEorpa agus ón gComhairle an 6 Bealtaine 2009 maidir le rialacha agus caighdeáin sábháilteachta le haghaidh longa paisinéirí (IO L 163, 25.6.2009, lch. 1).


               AN COIMISIÚN EORPACH
            An Bhruiséil,21.6.2021
            COM(2021) 314 final
            2021/0147(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, sa Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shóisialach Vítneam maidir leis na Rialacha Nós Imeachta a ghlacadh don Choiste Trádála

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shóisialach Vítneam (‘an Comhaontú’), i ndáil leis an nglacadh atá beartaithe ar Rialacha Nós Imeachta an Choiste Trádála.

               2.COMHTHÉACS AN TOGRA

               2.1.An Comhaontú Saorthrádála idir an tAontas Eorpach agus Poblacht Shóisialach Vítneam

               Bunaítear limistéar saorthrádála leis an gComhaontú idir an tAontas agus Vítneam. Is iad na cuspóirí atá aige an trádáil agus an infheistíocht idir na Páirtithe a léirscaoileadh agus a éascú. Is éard atá sna cuspóirí sin cuid de rún níos leithne atá sna Páirtithe maidir le neartú an gheilleagair, neartú na trádála, agus neartú an chaidrimh infheistíochta ina measc, i gcomhréir le cuspóir na forbartha inbhuanaithe, sin agus trádáil agus infheistíocht a chur chun cinn faoin gComhaontú ar bhealach a thugann aird ar leibhéil arda cosanta comhshaoil agus saothair maille le caighdeáin agus comhaontuithe ábhartha a aithnítear go hidirnáisiúnta. Tháinig an Comhaontú i bhfeidhm an 1 Lúnasa 2020.

               2.2.An Coiste Trádála

               Is le hAirteagal 17.1 den Chomhaontú a bhunaítear an Coiste Trádála. Bunaítear cúig choiste speisialaithe le hAirteagal 17.2 den Chomhaontú: an Coiste um Thrádáil in Earraí, an Coiste um Chustaim, an Coiste um Bearta Sláintíochta agus Fíteashláintíochta, an Coiste um Infheistíocht, um Thrádáil i Seirbhísí, um Thráchtáil Leictreonach agus um Sholáthar Rialtais agus an Coiste um Thrádáil agus um Fhorbairt Inbhuanaithe. Chomh maith leis sin, bunaítear dhá mheitheal le hAirteagal 17.3: maidir le cearta maoine intleachtúla, lena n‑áirítear tásca geografacha, agus maidir le mótarfheithiclí agus páirteanna.

                  Is d’ionadaithe na bPáirtithe atá an Coiste Trádála comhdhéanta, agus tagann sé le chéile uair sa bhliain, mura gcinnfidh an Coiste a mhalairt, nó i gcásanna práinneacha ar iarraidh ó Pháirtí. Aire Tionscail agus Trádála Vítneam agus an Comhalta den Choimisiún Eorpach a bhfuil cúram na trádála air, sin iad a bheidh ina gcomhchathaoirligh ar an gCoiste Trádála.

                  Tá an Coiste Trádála, na coistí speisialaithe agus na meithleacha freagrach as cur chun feidhme agus cur i bhfeidhm an Chomhaontaithe ina réimsí féin.

               2.3.An gníomh den Choiste um Thrádáil atá beartaithe

               Féadfaidh an Coiste Trádála a chuid Rialacha Nós Imeachta (an ‘gníomh atá beartaithe’) a ghlacadh i gcomhréir le hAirteagal 17.1, mír 4, pointe (f) den Chomhaontú.

               3.An seasamh atá le glacadh thar ceann an Aontais

               Is í aidhm ba cheart a bheith ag an seasamh atá le glacadh thar ceann an Aontais rialacha nós imeachta an Choiste Trádála a ghlacadh faoi mar a fhoráiltear dóibh sa Chomhaontú.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  1
               .

               4.1.2.Feidhm maidir leis an gcás seo

               Is comhlacht é an Coiste Trádála cuireadh ar bun trí chomhaontú, eadhon an Comhaontú Saorthrádála idir an tAontas Eorpach agus Poblacht Shóisialach Vítneam.

               Is éard atá sa chinneadh a iarrtar ar an gCoiste Trádála a ghlacadh gníomh a bhfuil éifeachtaí dlíthiúla leis.

               An gníomh atá beartaithe, is gníomh ceangailteach atá ann, agus níl forlíonadh ná leasú ann ar chreat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Is leis an gcomhbheartas tráchtála agus leis an iompar idirnáisiúnta a bhaineann príomhchuspóir agus ábhar an ghnímh atá beartaithe.

                  Dá bhrí sin, is éard atá i mbunús dlí substainteach an chinnidh atá beartaithe an Conradh ar Fheidhmiú an Aontais Eorpaigh, agus go háirithe Airteagal 91(1), Airteagal 100(2) agus Airteagal 207(4) , an chéad fhomhír de.

               4.3.Conclúid

                  Ba cheart Airteagail 91(1), 100(2), agus 207(4), an chéad fhomhír de, CFAE a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Tá sé beartaithe Cinneadh an Choiste Trádála a fhoilsiú ach a nglacfar é.

               2021/0147 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, sa Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shóisialach Vítneam maidir leis na Rialacha Nós Imeachta a ghlacadh don Choiste Trádála

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 91(1), 100(2) agus 207(4), an chéad fhomhír, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Comhaontú Saorthrádála idir an tAontas Eorpach agus Poblacht Shóisialach Vítneam (‘an Comhaontú’) i gcrích le Cinneadh (AE) 2020/753
                  2
                ón gComhairle agus tháinig sé i bhfeidhm an 1 Lúnasa 2020.

               (2)De bhun Airteagal 17.1, mír 4, pointe (f) den Chomhaontú, féadfaidh an Coiste Trádála a chuid rialacha nós imeachta féin a ghlacadh.

               (3)Is iad a chuid rialacha nós imeachta féin a ghlacfaidh an Coiste Trádála, faoi mar a fhoráiltear sa Chomhaontú, le linn a chéad chruinnithe.

               (4)Dá bhrí sin, is iomchuí an seasamh atá le glacadh thar ceann an Aontais sa Choiste Trádála a bhunú ar bhonn an dréachtchinnidh ón gCoiste Trádála i gceangal maidir lena chuid Rialacha Nós Imeachta chun cur chun feidhme éifeachtach an Chomhaontaithe a áirithiú,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais, sa chéad chruinniú den Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shóisialach Vítneam, maidir le rialacha nós imeachta a ghlacadh le haghaidh an Choiste Trádála, is ar an dréachtchinneadh ón gCoiste Trádála atá i gceangal leis an gCinneadh seo a bheidh sé bunaithe.

               Airteagal 2

               Tar éis a ghlactha, foilseofar cinneadh an Choiste Trádála in Iris Oifigiúil an Aontais Eorpaigh.

               Airteagal 3

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (2)

                        IO L 186, 12.6.2020, lch 1.

    ---documentbreak---

               AN COIMISIÚN EORPACH
            An Bhruiséil,21.6.2021
            COM(2021) 314 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh, thar ceann an Aontais Eorpaigh, sa Choiste Trádála arna bhunú leis an gComhaontú Saorthrádála idir an tAontas Eorpach agus Poblacht Shóisialach Vítneam maidir leis na Rialacha Nós Imeachta a ghlacadh don Choiste Trádála

               CEANGALTÁN

               Cinneadh Uimh. […/2021]
               ÓN gCOISTE TRÁDÁLA

               an …

               lena nglactar a Rialacha Nós Imeachta

               TÁ AN COISTE TRÁDÁLA,

               Ag féachaint don Chomhaontú Saorthrádála idir an tAontas Eorpach agus Poblacht Shóisialach Vítneam, agus go háirithe Airteagal 17.1, mír 4, pointe (f) de,

               De bharr an mhéid seo a leanas:

               (1)De bhun Airteagal 17.1, mír 4, pointe (f) den Chomhaontú, féadfaidh an Coiste Trádála a chuid rialacha nós imeachta féin a ghlacadh.

               TAR ÉIS A CINNEADH MAR A LEANAS:

               1.Glactar leis seo Rialacha Nós Imeachta an Choiste Trádála, faoi mar a leagtar amach san Iarscríbhinn iad.

               2.Tiocfaidh an Cinneadh seo i bhfeidhm an [dáta le socrú].

               Arna dhéanamh i/sa ..., ...

                        Don Choiste Trádála

                        Na Comhchathaoirligh

               IARSCRÍBHINN

               RIALACHA NÓS IMEACHTA AN CHOISTE TRÁDÁLA

               arna bhunú le hAirteagal 17.1 den Chomhaontú Saorthrádála idir an tAontas Eorpach, de pháirt, agus Poblacht Shóisialach Vítneam, den pháirt eile

               AIRTEAGAL 1

               Ról agus Ainm an Choiste Trádála

               1.
                     Tá an Coiste arna bhunú de bhun Airteagal 17.1 den Chomhaontú Saorthrádála idir an tAontas Eorpach, de pháirt, agus Poblacht Shóisialach Vítneam, den pháirt eile, (dá ngairtear ‘an Comhaontú’ anseo feasta) freagrach as gach ábhar dá dtagraítear in Airteagal 17.1 den Chomhaontú.

               2.
                     Is é an ‘Coiste Trádála’ a thabharfar ar an gCoiste thuasluaite i ndoiciméid an Choiste, lena n-áirítear cinntí agus moltaí.

               AIRTEAGAL 2

               Comhdhéanamh agus Cathaoirleach

               1.
                     De bhun mhír 1 d’Airteagal 17.1 den Chomhaontú, is d’ionadaithe ón Aontas Eorpach agus ó Phoblacht Shóisialach Vítneam atá an Coiste Trádála comhdhéanta.

               2.
                     An Comhalta den Choimisiún Eorpach a bhfuil cúram na trádála air, agus an tAire Trádála agus Tionsclaíochta ón Vítneam, nó ionadaithe na beirte sin, sin iad a bheidh ina gcomhchathaoirligh ar an gCoiste Trádála.

               3.
                     Sa chás gurb iad ionadaithe na beirte a bheidh ina gcomhchathaoirligh ar an gCoiste Trádála, tabharfaidh an dá Pháirtí fógra dá chéile faoi ainm, post, agus sonraí teagmhála an ionadaí a bhfuil sé de chúram air comhchathaoirleacht a dhéanamh ar an gCoiste Trádála thar ceann an Pháirtí sin. Measfar go bhfuil sé d’údarás ag an ionadaí sin ionadaíocht a dhéanamh ar an bPáirtí go dtí an dáta a thabharfaidh an Páirtí sin fógra don Pháirtí eile faoi chomhchathaoirleach nua.

               AIRTEAGAL 3

               An Rúnaíocht

               1.
                     Is i gcomhar le chéile mar Rúnaíocht ar an gCoiste Trádála a bheidh oifigigh ó na seirbhísí atá freagrach as trádáil ag gníomhú thar ceann gach Páirtí.

               2.
                     Is éard a dhéanfaidh an Rúnaíocht gníomhú mar phointe teagmhála agus mar éascaitheoir in eagrú an Choiste Trádála, faoi mar a shonraítear sna Rialacha Nós Imeachta seo.

               3.
                     Tabharfaidh an dá Pháirtí fógra dá chéile faoi ainm, post, agus sonraí teagmhála an ionadaí atá ina bhall de rúnaíocht an Choiste Trádála thar ceann an Pháirtí sin. Measfar an t-ionadaí a bheith fós ina bhall de Rúnaíocht an Pháirtí go dtí an dáta a thabharfaidh an Páirtí fógra don Pháirtí eile faoi chomhalta nua.

               AIRTEAGAL 4

               Cruinnithe

               1.
                     Is de réir mhír 2 d’Airteagal 17.1 den Chomhaontú a thiocfaidh an Coiste Trádála le chéile. Go háirithe, tiocfaidh an Coiste Trádála le chéile uair sa bhliain, mura gcinnfidh an Coiste Trádála a mhalairt, sin nó i gcásanna práinneacha má iarrann ceachtar den dá Pháirtí go dtiocfadh.

               2.
                     Comhchathaoirleach an Pháirtí atá ina óstach ar an gcruinniú, is eisean a dhéanfaidh an cruinniú a thionól.

               3.
                     Féadfar cruinniú a reáchtáil i láthair a chéile, nó trí fhíschomhdháil, nó ar aon bhealach eile.

               AIRTEAGAL 5

               Toscaireachtaí

               Na baill de Rúnaíocht an Choiste Trádála atá ag gach páirtí, cuirfidh siad in iúl dá chéile cén comhdhéanamh atá beartaithe ar thoscaireachtaí an Aontais Eorpaigh agus Vítneam faoi seach, 14 lá ar a laghad roimh an gcruinniú, más féidir. Sna liostaí sin, sonrófar ainm agus feidhm gach comhalta den toscaireacht.

               AIRTEAGAL 6

               An clár oibre le haghaidh na gcruinnithe

               1.
                     Déanfaidh Rúnaíocht an Choiste Trádála clár oibre sealadach a dhréachtú le haghaidh gach cruinnithe, rud a dhéanfar ar bhonn moladh ó bhall rúnaíochta an Pháirtí a bheidh ag óstáil an chruinnithe, agus beidh spriocdháta ann le haghaidh barúlacha ón bPáirtí eile. Déanfar an clár oibre sealadach a tharraingt suas 30 lá roimh an gcruinniú más féidir, agus tráth nach déanaí ná 14 lá roimh an gcruinniú féin.

               2.
                     Glacfaidh an Coiste Trádála an clár oibre ag tús gach cruinnithe. Míreanna nach bhfuil ar an gclár oibre sealadach, féadfar a gcur ar an gclár oibre de chomhthoil.

               AIRTEAGAL 7

               Miontuairiscí

               1.
                     Maidir le dréacht-mhiontuairiscí ar gach cruinniú, is é ball Rúnaíochta an Pháirtí atá ag óstáil an chruinnithe a dhéanfaidh iad sin a tharraingt suas, laistigh de 15 lá ó dheireadh an chruinnithe, mura gcinnfidh na comhchathaoirligh a mhalairt. Seolfar na dréacht-mhiontuairiscí chuig an gcomhalta den Rúnaíocht ón bPáirtí eile ar mhaithe le barúlacha a fháil.

               2.
                     Déanfar achoimre sna miontuairiscí, mar riail ghinearálta, ar gach ítim atá ar an gclár oibre, agus sonrófar an méid seo a leanas iontu, i gcás inarb infheidhme:

               (a)
                     na doiciméid ar fad a chuirtear faoi bhráid an Choiste Trádála;

               (b)
                     aon ráiteas a d’iarr duine de chomhchathaoirligh an Choiste Trádála a chur sna miontuairiscí; agus

               (c)
                     na cinntí a rinneadh, na moltaí a rinneadh, na ráitis a comhaontaíodh agus na conclúidí a glacadh i dtaobh ítimí sonracha.

               3.
                     Áireofar sna miontuairiscí liosta ar a mbeidh cinntí uile an Choiste Trádála a rinneadh trí nós imeachta i scríbhinn de bhun Airteagal 8(2) ón uair dheireanach a bhí cruinniú ag an gCoiste.

               4.
                     Beidh iarscríbhinn ag gabháil leis na miontuairiscí freisin ina mbeidh liosta ainmneacha agus teideal na ndaoine ar fad a bhí i láthair ag cruinniú an Choiste Trádála, mar aon le cáil na ndaoine sin.

               5.
                     Ball rúnaíochta an Pháirtí atá ag óstáil an chruinnithe, is eisean a dhéanfaidh na dréacht-mhiontuairiscí a choigeartú ar bhonn na mbarúlacha a fuarthas, agus déanfaidh na Páirtithe na dréacht-mhiontuairiscí athbhreithnithe a fhormheas laistigh de 30 lá ó dháta an chruinnithe, nó faoi aon dáta eile a shocróidh na Comhchathaoirligh. Nuair a bheidh siad formheasta, bunóidh an Rúnaíocht dhá scríbhinn bhunaidh de na miontuairiscí agus gheobhaidh na Páirtithe araon scríbhinn bhunaidh amháin díobh.

               6.
                     I gcás ina mbeidh feidhm ag na rialacha seo maidir le cruinnithe na gcoistí speisialaithe, cuirfear miontuairiscí chruinnithe na gcoistí speisialaithe ar fáil le haghaidh gach cruinniú eile de chuid an Choiste Trádála dá éis sin.

               AIRTEAGAL 8

               Cinntí agus moltaí

               1.
                     Féadfaidh an Coiste Trádála cinntí agus moltaí a ghlacadh i gcás gach ábhar dá bhforáiltear amhlaidh leis an gComhaontú. Is de thoil a chéile a ghlacfaidh an Coiste Trádála cinntí agus moltaí , faoi mar a fhoráiltear in Airteagal 17.4 den Chomhaontú.

               2.
                     Sa tréimhse idir cruinnithe, féadfaidh an Coiste Trádála cinntí nó moltaí a ghlacadh trí nós imeachta i scríbhinn.

               3.
                     Déanfaidh Comhchathaoirleach téacs dréachtchinnidh nó dréachtmholta a thíolacadh i scríbhinn don Chomhchathaoirleach eile i dteanga oibre an Choiste Trádála. Beidh mí amháin, nó tréimhse níos faide a shonróidh an Páirtí atá á chur chun cinn, ag an bPáirtí eile lena chur in iúl go n-aontaíonn sé leis an dréachtchinneadh nó an dréachtmholadh. Mura gcuirfidh an Páirtí eile in iúl go n-aontaíonn sé leis, pléifear an cinneadh nó an moladh atáthar a chur chun cinn agus féadfar é a ghlacadh ag an gcéad chruinniú eile den Choiste Trádála. Measfar na dréachtchinntí nó dréachtmholtaí a bheith glactha a thúisce a chuirfidh an Páirtí eile in iúl go n-aontaíonn sé leo agus déanfar a nglacadh a thaifeadadh i miontuairiscí chruinniú an Choiste de bhun Airteagal 7(2).

               4.
                     I gcás ina dtugtar de chumhacht don Choiste Trádála faoin gComhaontú cinntí nó moltaí a ghlacadh, tabharfar ‘Cinneadh’ nó ‘Moladh’ ar na gníomhartha sin faoi seach. Cuirfidh Rúnaíocht an Choiste Trádála sraithuimhir chéimnitheach agus dáta glactha mar aon le tuairisc faoin ábhar le cinntí nó le moltaí den sórt sin. Déanfar foráil i ngach cinneadh nó moladh maidir le dáta a theacht i bhfeidhm.

               5.
                     Leagfar na cinntí nó moltaí arna nglacadh ag an gCoiste Trádála síos i ndúblach, fíordheimhneofaidh na comhchathaoirligh iad agus seolfar cóip amháin do gach Páirtí.

               AIRTEAGAL 9

               Trédhearcacht

               1.
                     Féadfaidh na Páirtithe aontú de chomhthoil faoi theacht le chéile go poiblí.

               2.
                     Féadfaidh gach Páirtí cinneadh a dhéanamh cinntí agus moltaí an Choiste Trádála a fhoilsiú ina fhoilseachán oifigiúil féin nó ar líne.

               3.
                     Ba cheart a mheas gur faisnéis rúnda atá sna doiciméid ar fad a chuireann Páirtí isteach, mura gcinnfidh an Páirtí sin a mhalairt.

               4.
                     Cuirfear cláir oibre shealadacha na gcruinnithe ar fáil go poiblí roimh gach cruinniú de chuid an Choiste Trádála. Miontuairiscí na gcruinnithe a chomhaontófar i gcomhréir le hAirteagal 7, cuirfear ar fáil don phobal iad.

               5.
                     Foilsiú agus nochtadh na ndoiciméad a luaitear faoi mhíreanna 2 go 4, is i gcomhréir leis na rialacha cosanta sonraí is infheidhme atá ag gach Páirtí a dhéanfar an foilsiú agus an nochtadh sin, agus i gcomhréir le hAirteagal 17.15 den Chomhaontú.

               AIRTEAGAL 10

               Teangacha

               1.
                     Is é an Béarla an teanga oibre a bheidh ag an gCoiste Trádála.

               2.
                     Is i dteangacha théacsanna barántúla an Chomhaontaithe a ghlacfaidh an Coiste Trádála cinntí a bhaineann le leasú nó le léirmhíniú an Chomhaontaithe. Gach cinneadh ón gCoiste Trádála, lena n-áirítear an cinneadh lena nglacfar na rialacha nós imeachta reatha, is sa teanga oibre dá dtagraítear i mír 1 a dhéanfar é a ghlacadh.

               3.
                     Beidh gach Páirtí freagrach as cinntí agus doiciméid eile a aistriú go dtí a theanga oifigiúil féin nó a theangacha oifigiúla féin, má cheanglaítear amhlaidh de bhun an Airteagail seo, agus íocfaidh sé as caiteachas a bhaineann leis an aistriúchán sin.

               AIRTEAGAL 11

               Speansais

               1.
                     Íocfaidh gach Páirtí as aon chaiteachas a thabhóidh sé de thoradh a bheith rannpháirteach i gcruinnithe an Choiste Trádála, maidir le caiteachas foirne, taistil agus cothaithe go háirithe, agus maidir le caiteachas físchomhdhálacha, teileachomhdhálacha, poist agus teileachumarsáide.

               2.
                     Is é an Páirtí atá ina óstach ar an gcruinniú a íocfaidh as caiteachas a bhaineann le heagrú cruinnithe agus atáirgeadh doiciméad.

               3.
                     Is é an Páirtí atá ina óstach ar an gcruinniú a íocfaidh as caiteachas a bhaineann le seirbhísí ateangaireachta a chur ar fáil ag cruinnithe chun ateangaireacht a dhéanamh go dtí teanga oibre an Choiste Trádála agus ón teanga sin.

               AIRTEAGAL 12

               Coistí speisialaithe agus meithleacha

               1.
                     Cuirfear an Coiste Trádála ar an eolas i scríbhinn faoi na pointí teagmhála a ainmneoidh coistí speisialaithe nó meithleacha a bunaíodh faoin gComhaontú. An comhfhreagras ábhartha uile, mar aon leis na doiciméid agus teachtaireachtaí ábhartha idir pointí teagmhála gach coiste speisialaithe agus gach meithle a bhaineann le cur chun feidhme an Chomhaontaithe, cuirfear ar aghaidh chuig Rúnaíocht an Choiste Trádála iad an tráth céanna.

               2.
                     De bhun Airteagal 17.2, mír 6 den Chomhaontú, tabharfaidh coiste speisialaithe tuarascáil don Choiste Trádála ar thorthaí agus ar chonclúidí gach ceann dá chuid cruinnithe.

               AIRTEAGAL 13

               Na Rialacha Nós Imeachta a Leasú

               Féadfar na Rialacha Nós Imeachta sin a leasú i scríbhinn le cinneadh ón gCoiste Trádála i gcomhréir le hAirteagal 8.

               AIRTEAGAL 14

               Faisnéis le haghaidh an Chomhchoiste

               De bhun Airteagal 17.1, mír 5 den Chomhaontú, déanfaidh an Coiste Trádála an Comhchoiste arna bhunú faoin gComhaontú um Chomhpháirtíocht agus um Chomhar a chur ar an eolas mar chuid den chreat institiúideach coiteann maidir lena chuid gníomhaíochtaí agus gníomhaíochtaí a chuid coistí speisialaithe, de réir mar is ábhartha, ag cruinnithe rialta an Chomhchoiste.